Kai Dige Bach (KF), 1997-12-16:
Lovforslaget må simpelt hen være udarbejdet på et forkert grundlag.
Jeg vil gerne bede ministeren om at hæve sig op over alle de tekniske barrikader og hensynet til skatteteknikken, og tænke på det gode formål: at holde liv i og gerne fremme småskibsfarten.
Det Konservative Folkeparti beder ikke ministeren om en mulighed for at omgå de gældende skatteregler eller at opvække de anpartscirkus, der tidligere har været.
Vi ønsker ikke en statsfinansieret skibsproduktion.
Vi beder heller ikke ministeren om en mulighed for at lave underskudsgivende og overflødig skibsfart.
Vores ønske er meget enkelt: Vi ønsker, at vort land med stolte skibsfartstraditioner skal kunne føre dem videre.
Vi ønsker i det mindste at kunne bevare den småskibsfart, vi har tilbage, ved at tilføje nogle få nye eller nyere skibe til de eksisterende, så flådens gennemsnitsalder på snart 25 år ikke kun vokser.
At vi så samtidig kan styrke en miljørigtig transportform, er en glædelig sidegevinst, som vi meget gerne tager med.
Vi erkender nødtvungent, at vores ønske desværre ikke i øjeblikket ser ud til at kunne lade sig gøre uden regeringens velvilje og forståelse.
Ministeren bærer derfor i denne sammenhæng det tunge ansvar på sine skuldre at bevare et dansk grunderhverv og skabe en miljømæssig forbedring.
Vi håber at kunne overbevise ministeren om, at skibsfartens og Danmarks tarv bør gå forud for skattesystemets.
Hvis vi nu vender tilbage til det fremsatte lovforslag, er problemet, at lovforslaget i sin nuværende form efter min bedste overbevisning ikke danner grundlag for en eneste ny coaster, først og fremmest fordi lovforslaget indebærer solidarisk hæftelse.
Det kan ikke lade sig gøre at få fornuftige og ansvarlige investorer til at acceptere solidarisk og personlig hæftelse.
Intet fornuftigt menneske vil jo f.eks. investere 100.000 kr. og så løbe en risiko for at skulle betale mange millioner.
Risikoen er for stor i forhold til en eventuel gevinst.
Om dette problem skal løses ved at tillade kommanditselskaber, de gamle partsrederier, eller begrænses ved kvota eller forudgodkendelse, er ikke afgørende for os.
Dette ønske skyldes ikke mindst, at vores små og pressede rederier efterhånden kan have svært ved at gabe over en så stor nyinvestering.
Og hvis vi kommer så langt, kommer vi nok også til at tage stilling til at hæve grænsen på de 10 mio. ecu, alene fordi prisen og størrelsen på det konkurrencedygtige og miljørigtig skib stiger og stiger.
Af ovennævnte grunde er det derfor ligegyldigt i dag, om Det Konservative Folkeparti kan støtte lovforslaget i sin nuværende form. Vi vil meget hellere håbe og tro, at der under behandlingen i udvalget kan blive indarbejdet ændringer, så vi opfylder det oprindelige formål: at skabe bedre forhold for småskibsfarten.
Vi har forståelse for, at det er ministerens ansvar ikke
at åbne mulighed for utilsigtet skattespekulation
Der er jo også allerede andre lovbestemmelser, der forhindrer det.
Vi beder omvendt ministeren også have forståelse for vore synspunkter og ikke umuliggøre en fortsættelse af det stolte og vigtige erhverv.
Og jeg kunne da godt efterlyse her: Hvad vil ministeren ellers gøre?
Vil man sidde og se på, at det danske småskibserhverv fuldstændigt glider ud?